ming030890/wiki-yue-high-quality huggingface dataset:
新界五大氏族

新界五大氏族，又叫做新界五大族，是指新界原居民中最大嘅五個家族：錦田嘅鄧氏、新田嘅文氏、上水嘅廖氏、上水嘅侯氏、同埋粉嶺嘅彭氏。
新界五大氏族地圖
佢哋主要都是喺宋朝同明朝期間，搬到依家屬於新界嘅漢族氏族，至今已經發展去到新界唔同地方住，以圍頭話為主要嘅溝通語言。呢五族喺幾百年之間，各自喺佢哋嘅地頭起圍村、祠堂、書室同廟宇等等，亦都喺交通嘅主要道路成立咗墟市，逐漸咁發展成為大族。到英國開始統治香港之後，港英政府喺新界登記地權，發現呢五大家族名下嘅地好多，所以叫佢哋做「五大族」（英文：The Five Great Clans）。

錦田鄧氏
屏山鄧氏宗祠係香港最大嘅祠堂
新界嘅鄧氏祖籍江西吉水，係五大族之中最早喺新界定居，亦都係最多人口同地嘅宗族，係新界五大家族之首。先祖鄧漢黻嘅四世孫鄧符協喺北宋初期入元朗錦田，至今新界鄧氏子孫後代嘅人數有多達10萬人。鄧氏嘅五大房之中，有兩房仍然喺新界度住，而其餘嘅房都已經返咗內地。其中元禎房聚居元朗屏山，而元亮房就繼續聚居錦田。
之後，元亮一房又分支到元朗嘅厦村同輞井、屯門嘅紫田村、粉嶺嘅龍躍頭、沙頭角嘅萊洞、同埋大埔嘅大埔頭一帶，為新界鄧氏主要一支，亦都係南宋皇姑趙氏嘅後代。
鄧氏自從北宋搬入新界之後，人口日增，有起咗宗祠同書室，已都喺附近嘅地域建立咗墟市。香港嘅屏山市、錦田市、厦村鄉、元朗墟、同埋大埔舊墟等等嘅墟市，都係鄧氏喺清代嘅時候建立嘅。鄧氏對新界地區嘅發展，係五族之中貢獻最大。
同鄧氏有關嘅香港法定古蹟︰
錦田︰廣瑜鄧公祠、二帝書院
屏山︰達德公所、鄧氏宗祠、愈喬二公祠、聚星樓、仁敦岡書室
廈村︰鄧氏宗祠、楊侯宮
龍躍頭︰松嶺鄧公祠、老圍、覲龍圍、麻笏圍門樓、天后宮
大埔頭︰敬羅家塾
錦田廣瑜鄧公祠
屏山聚星樓
廈村楊侯宮
龍躍頭老圍
大埔頭敬羅家塾

新田文氏
新田文氏祖籍江西吉安，先祖文天瑞係南宋抗元英雄文天祥嘅堂弟，喺南宋尾聲嘅時候，因爲逃避元朝兵而搬咗去東莞。七世孫文世歌喺明朝永樂年間，搬咗入元朗新田立村，當時人數超過5000人，分佈喺仁壽圍、東鎮圍、石湖圍、蕃田村、永平村、安龍村、新龍村、青龍村和洲頭村等嘅九條村落。其他文氏族嘅人分搬咗去新田區內嘅米埔村、壆圍、同屏山欖口村。新田文氏全盛德時期曾經坐擁落馬洲一帶4000萬呎嘅土地，喺新界西北有好大嘅影響力。
同文氏有關嘅香港法定古蹟：
新田：麟峯文公祠、大夫第
麟峯文公祠
大夫第
新田嘅文天祥紀念公園，係粵港嘅文氏一齊起嘅

上水廖氏
上水廖氏原籍福建永定。先祖廖仲傑喺元朝尾聲搬去屯門，跟住再搬去福田，到元代末年再第三次搬去雙魚境內，所以廖仲傑嘅仔廖自玉係上水鄉嘅開基祖。
上水鄉一帶原本有簡氏嘅村民，傳說話廖氏看中該地後，通過假扮鬼怪嚟嚇走簡氏族人。簡氏因爲咁而搬咗去松柏塱，而廖氏就落居梧桐河畔依家嘅地方，所以廖氏到今日都仍然會喺村祭儀式之中，感謝簡氏俾地之恩。
依家上水廖氏分為三大房，喺上水鄉起咗圍內村、門口村、莆上村、大元村、中心村、上北村、下北村、興仁村、同埋文閣村等九條村落，人數係5000幾人。佢哋亦都有分支去到附近嘅華山村、沙田嘅牛皮沙村、烏溪沙一帶（例如樟木頭村）、同埋屯門一帶（例如子田圍）等等。
上水一帶原本係更早建村嘅侯氏所領導，而侯氏亦都曾經建立過墟市，但係到清代嘅時候，廖氏已經取代咗侯氏，成爲咗上水嘅領導村族，並且喺上水鄉嘅南部起咗石湖墟。
因為石湖墟係香港境內最靠近新安縣城深圳墟嘅墟市，所以成爲咗重要嘅貨物流散地，亦都是新界北部主要嘅農產市場，令到廖氏賺到巨額嘅財富，廖氏極盛嘅時所擁有嘅土地最遠去到香港島嘅掃桿埔。喺新界五大族中，上水廖氏對教育嘅投入尤其突出，喺接近100年之間，喺北區先後出錢起咗三間中學、三間小學、同埋一間幼稚園，其中仲包括咗全香港校園面積第二大嘅鳳溪第一中學。
同廖氏有關德香港法定古蹟︰
上水︰廖萬石堂
上水鄉廖萬石堂
上水圍為廖族核心聚居地

上水侯氏
侯氏原籍廣東番禺，其先祖侯五郎係北宋嘅進士，而六世孫侯卓峰就係河上鄉侯族嘅始祖。侯卓峰生咗六個仔，其中前四房住喺河上鄉。第五房後人搬咗去金錢同燕崗。第六房嘅後人搬咗去丙崗。侯族喺上水一帶人數有接近2000人，聚居地集中喺上水嘅古洞。侯氏係上水最早發跡嘅大族，曾經喺上水建立過隔圳墟同埋天岡墟兩個墟市，但係因爲勢力到清代已經衰落，俾遲過佢哋搬去梧桐河畔嘅廖氏，取代咗上水嘅領導地位。
1899年，英軍接收新界嘅時候，丙崗侯氏聯同附近嘅氏族共同反抗。到1908年，港英政府同埋香港哥爾夫球會開始同侯氏帶頭嘅村民進行談判，最終得到村民同意，喺金錢村與丙崗村之間嘅侯氏祖墳山地一帶，起粉嶺哥爾夫球場，所以侯族喺新界境內嘅地位絕對唔低。
同侯氏有關嘅香港法定古蹟︰
上水︰居石侯公祠、味峰侯公祠
河上鄉居石侯公祠
金錢村味峰侯公祠

粉嶺彭氏
粉嶺圍係香港少數古色古香嘅圍村，保留咗別緻嘅風水魚塘同埋戰前古炮
彭氏原籍江西宜春，先祖彭延年係北宋嘅進士。至到彭桂嘅時候搬咗去粉嶺嘅龍躍頭，彭氏直至到元朝尾聲因為人丁比較單薄，所以受外地搬嚟嘅鄧季琇一族欺壓。彭氏再搬咗去粉嶺樓一帶，而龍躍頭就變成咗鄧氏嘅聚居地。
由於彭氏人口繁衍，部份嘅族人搬咗去附近嘅粉嶺圍度立村，建立咗正圍、北邊村、同南邊村三條村落。除此之外，部份嘅族人亦到去咗蕉徑彭屋、上水掃管埔村、同埋大埔汀角村等嘅地方定居。佢哋當時人數有大約4600人，亦都有記載話彭氏嘅族人曾經喺清朝期間，喺香港島掃桿埔一帶建立箒管莆村。
自從英國租借咗新界之後，由於彭氏嘅定居地喺九廣鐵路隔籬，而港英政府更加喺當地總共起咗粉嶺站、沙頭角支線、同沙頭角公路，令到彭氏迅速崛起。1940年代尾，爲咗抗衡上水廖氏控制嘅石湖墟定價唔公平，彭氏聯合咗沙頭角、打鼓嶺、同大埔一帶嘅村落，喺粉嶺樓東北面起咗現今嘅墟市聯和墟。至到70年代，港英政府發展粉嶺及上水新市鎮，彭氏定居地又係位處新市鎮嘅中心點，所以彭氏能夠賣出大量嘅土地，好快咁令佢哋有錢。

其他氏族
其實除咗呢五大族之外，新界各地亦都有好多個清朝或者更早，去到香港而建立嘅氏族。
南宋後期到達：蒲崗村嘅林氏
元朝到達：屯門嘅陶氏、衙前圍村嘅吳氏
明朝到達：泰亨鄉嘅文氏、山廈村嘅張氏、龍躍頭嘅温氏、鹿頸嘅朱氏、大浪西灣嘅黎氏、石壁嘅徐氏
清朝遷界令之後返港嘅氏族：白沙澳嘅翁氏、大嶼山嘅何氏、塔門嘅藍氏。
乾隆年期間：長洲嘅黃氏、清水灣嘅俞氏
新界北選區

新界北選區係香港立法會其中一個地方選區，配合2021年政改而設置，範圍包括新界北部嘅北區全區同元朗區北部（天水圍、廈村、屏山、新田）。
日本仔

日本仔（Yat Boon-Chai）又名田自義，係一演員，活躍於70-90年代，之後移咗民去加拿大。
日本兔

日本兔（學名：Lepus brachyurus）係兔科兔屬嘅其中一個種。
日本仲可以咁玩

《日本仲可以咁玩》（英文：Japan Travel in “Alternative Way”）係香港MakerVille製作嘅遊埠節目，由羅允芝同倪安慈主持，2024年4月28號到7月14號逢禮拜日20:00—20:30喺香港電視娛樂ViuTV播。節目主持會去日本介紹同體驗一啲次文化活動。

節目介紹
去日本旅行必然係想發掘新鮮好玩嘅事地人，大家必定會諗到食買玩，但其實日本仲有好多唔同嘅文化輸出同樣係在世界名列前茅，如果一個旅遊節目以「多元文化」為題又會係一個點樣嘅體驗？《日本仲可以咁玩》係一個關於日本多元文化嘅旅遊節目。由主持阿慈同Giann 帶大家了解同埋體驗日本不同嘅文化，同時重新去探索日本各地唔同嘅文化風景，了解其歷史同埋特點，一集一個題目，帶大家獵奇「另類」日本文化，更加會拜訪唔同嘅日本朋友，話俾大家日本尚有無限新鮮事。

節目調動
2024年5月12號：由於19:00-23:00直播《Chill Club 推介榜年度推介 23/24》，所以停播一次。
2024年6月16號：由於20:00-20:15同20:15-23:15分別播《Chill Club 推介榜》同直播《歐洲國家盃2024 - 波蘭 對 荷蘭》，所以停播一次。
日本列島

日本列島係西北太平洋一列群島，亦係日本本土範圍，包括北海道、本州、四國、九州四大島同佢哋嘅附屬島。
日本內閣總理大臣

日本內閣總理大臣（日文：内閣総理大臣／ないかくそうりだいじん Naikaku sōri daijin，英文：Prime Minister of Japan），又叫日本首相、總理大臣，係日本內閣嘅首長，行政各部嘅監督，由國務大臣根據《日本國憲法》同《內閣法》任命。現任內閣總理大臣係石破茂，響2024年10月1號上任。

歷任總理大臣
内文：日本內閣總理大臣一覽
日本內閣總理大臣係日本楔位文，重未完成，麻煩你幫手補充內容。
彌敦酒店

彌敦酒店（英文：Nathan Hotel），香港一酒店，喺九龍油蔴地，西向彌敦道，北倚北海街，南靠茂林街。隔北海街就係逸東酒店。現時係陸海通有限公司經營。

史
彌敦酒店，二十世紀三十年代起。當時地處舊時普慶戲院隔籬，即今日逸東酒店。
香江故人，一九三〇年五月十二號《奇廟遭劫》一文，提及起彌敦酒店拆咗廟仔。廟仔只係二三尺，高亦二三尺，牌扁碎石造。傳說下有金塔，動廟者非病即死。有說間廟求財好靈，好多人去求財。咁酒店動土一定在此日之前。
一九三三年，酒店樓高五層。曾經重建，變成高樓大廈，一直至今。
彌曼差派

彌曼差派（Mīmāṃsā）係古印度哲學嘅一個派別，前2世紀開始出現，理論收錄喺《彌曼差經》。
彌海砂

彌海砂（日文：弥海砂）係日本漫畫《死亡筆記》入面嘅虛構少女角色，佢成功同奇拿真身夜神月見面。
彌渡

彌渡係中國雲南大理一個縣，總面積1571平方公里，人口31萬。
彌敦道

彌敦道（英文：Nathan Road）係香港九龍半島一條馬路，原本叫羅便臣道，係九龍區最主要幹道。佢貫通尖沙咀到旺角成個九龍中心商業區，南至梳士巴利道，北至界限街，駁住長沙灣道同大埔道，中間經過佐敦/官涌同油麻地一帶。成條道約莫長3600米。
港鐵荃灣綫同觀塘綫太子站至尖沙咀站段都響佢地底。

交匯嘅道路
由北至南，佢同呢啲道、街、里交叉：
最北一段，喺北旺角，有大埔道、長沙灣道同界限街路口，之後運動場道，又太子道西，向南係鴉蘭街同水渠道路口，荔枝角道同弼街路口。
南行，旺角中心區，有旺角道，快富街，亞皆老街，奶路臣街，山東街，長沙街，登打士街。
再向南行，油麻地有咸美頓街，碧街，窩打老道，文明里，石壁道，永星里，眾坊街，街市街，加士居道同甘肅街路口，北海街，茂林街。
南行，佐敦或官涌，有西貢街，寧波街同長樂街路口，南京街，佐敦道，寶靈街，德成街，柯士甸道，山林道。
最南，係尖沙嘴，有金巴利道，加連威老道，金馬倫道，海防道同堪富利士道路口，加拿分道，麼地道，北京道，中間道，梳士巴利道。
彌敦道26號

彌敦道26號，原名東企業廣場，係香港一座寫字樓，喺尖沙嘴彌敦道26號。棟樓有28層，1998年起好，發展商係新鴻基地產，原址係國賓酒店。
彌敦道26號係其中一座參與幻彩詠香江嘅大廈。
彌永和子

彌永和子 ，係日本嘅一個配音員。

配音作品一覽
呢個表唔完整，歡迎加料。
彌生時代

彌生時代係日本史上一個時代，由約莫公元前300年到250年。嗰陣嘅人識種水稻，估計係由中國大陸同朝鮮半島帶過去嘅。
彌河

彌河（以前叫做巨洋水），係喺中國山東半島嘅一條河。

水文
根據1956～1979年同步觀測系列統計，彌河流域多年平均年降水量係706毫米，多年平均年徑流深係156.5毫米，折合年徑流量6.02億立方米。根據壽光寒橋水文站(控制流域面積2263平方公里)實測資料，最大年徑流量發生喺1964年，係17.70億立方米，最細喺1959年，係1.18億立方米，最大值係最小值嘅15倍。彌河洪水多產生喺流域中上游地區，建國以嚟，1964年洪水係最大，呢次洪水雖經上游水庫攔蓄，喺寒橋站洪峰流量仲有3580立方米/秒，如果冇水庫攔蓄，估計可達5070立方米/秒。彌河含沙量上游較大，據臨朐瑞莊水文站實測資料，多年平均懸移質含沙量係3.38公斤/立方米。據寒橋站1953～1965年觀測資料，多年平均懸移質年輸沙量係108萬噸。
彌敦道729號

彌敦道729號喺香港旺角，係彌敦道沿路極少數仍然存在嘅戰前唐樓。
呢幅地皮由業主黃明耀喺1928年以$7,931買入，1929年起好，曾經喺日治時期去到物業登記辦事處重新辦理註冊。大廈樓高三層，根據1903年訂立嘅《公共衛生及建築物條例》，喺1929年嗰時729號地段只可以起一楝三層高嘅唐樓。樓宇係典型嘅戰前唐樓，廣濶嘅騎樓覆蓋嗮行人路，以增加樓面面積。樓宇外貌優美，用新古典主義建築風格起，建築物正立面中間有兩條愛奧尼柱由一樓楝到上頂樓，左右兩邊就係多立克柱式。二樓兩柱之間就係一個弧形嘅露台，樓宇頂部就加上一個裝飾藝術風格嘅三角牆，牆上面刻咗「1929」顯示佢起嘅年份，建築裏面原本有嘅天花裝飾線條、拱門同木製樓梯仍然保留。
古物古蹟辦事處喺2010年11月10號建議將彌敦道729號列做三級歷史建築。
小澤一郎

小澤一郎（1942年5月24號—）係日本政治人。依家係自由黨代表，以前做過自民黨幹事長，民主黨代表。小澤一郎素有「政壇破壞王」嘅稱號，喺退出自民黨之後，不斷組織新黨同自民黨抗衡，佢亦都係兩次成就非自民黨政權上台嘅幕後推手。

生平
小澤一郎老豆係前眾議院議員小澤佐重喜，喺屋企排行第一。喺佢讀大學嗰陣，小澤佐重喜突然死咗。喺1969年，小澤一郎就「代父從軍」，代表自民黨參選，而且重當選咗，嗰年佢只係27歲，係當年最後生嘅國會議員。
小澤一郎自此扶搖直上，到1989年，海部俊樹做咗自民黨總裁，委任咗小澤做自民黨幹事長。1992年，佢喺擁立羽田孜做竹下派接班人失敗，於是就離開咗竹下派，成立咗自己嘅黨內派系改革論壇21（羽田-小澤派）。呢次分裂令到當時嘅首相宮澤喜一冷待小澤派嘅閣僚，小澤就成為非主流派，同主流派對立。就喺嗰時，小澤一郎寫咗《日本改造計劃》呢本書，書入面話日本左派勢力太弱，所以應該有兩個右翼嘅政黨輪流執政，呢個理念成為咗佢之後從政嘅目標。
1993年，社會黨喺國會對宮澤喜一提出不信任動議，自民黨嘅羽田-小澤派居然倒戈令動議通過，宮澤被逼解散國會，提前大選。之後小澤一郎拉大隊走人，成立咗新生黨。新生黨喺大選成績好好，議席數目僅次自民黨同社會黨。之後新生黨在內嘅7個政黨組成聯盟，推舉細川護熙做首相，成為1955年之後第一個唔係自民黨嘅首相，「55年體制」正式瓦解。
不過好景不常，社會黨同新黨先驅認為小澤一郎成日喺背後操縱政府諗法，搞到聯合政權好快出現問題，後來呢兩個黨退出，重走去同自民黨籌組政府，聯合政權只係維持10個月就玩完。
之後喺1995年尾，小澤嘅新生黨同其他聯合政權政黨合併做新進黨，不過黨入面好快出現裂痕，捱咗三年之後就要解散。同時間，佢又起咗一個新黨叫「自由黨」，不過人數唔及估計咁多。1999年，自由黨受自民黨邀請加入政府，一年之後自由黨就留唔番喺政府出現分歧，選擇留低嘅人退出，成立保守黨。自由黨經過分裂之後勢力減退咗唔少。
到2002年，當時民主黨嘅代表鳩山由紀夫同小澤一郎開始傾兩黨合併嘅事，不過民主黨入面有反彈，後來鳩山因為喺地方選舉成績唔掂要辭職，跟手嘅菅直人繼續同自由黨傾，最後喺2003年9月26號，民主黨同自由黨合併，黨名繼續用返民主黨個名。
2006年，小澤一郎接替前原誠司成為民主黨代表。喺佢帶領下，民主黨氣勢好好，參議院選舉入面，更加成為第一大黨，第一次攞到參議院控制權。
2009年，佢嘅政治獻金醜聞累佢要辭咗民主黨代表個位，近幾年自民黨施政成績唔好，好多人覺得自民黨會再次下野，所以當時小澤一郎係好有機會喺下次選舉之後做到首相，點知都係爭臨門一腳。果然喺8月嘅選舉，民主黨橫掃大部分議席，接佢任嘅鳩山由紀夫就做咗首相。
2010年6月，鳩山由紀夫因為美軍普天間基地問題落台，當時由菅直人接手剩低嘅任期。9月小澤一郎當時出嚟爭民主黨代表個位，結果輸咗畀連任嘅菅直人手上。
2012年，小澤一郎反對政府加銷售稅，拉大隊退出民主黨，成立國民生活第一黨，之後佢再吸納其他人馬，成立未來黨，由環境學家嘉田由紀子做黨代表。主打反核同凍結銷售稅。但係選舉成績好差，由61席跌到得返9席，小澤之後一直保持頹勢。選舉之後嘉田同小澤兩個人反面，2013年12月，小澤就帶埋佢啲人馬成立生活黨。
生活黨選舉成績一直唔好，議員數目越嚟越少，第47屆日本眾議院議員總選舉之後，連政黨嘅條件都符合唔到，好在選完冇耐就有以前拍過戲嘅參議員山本太郎入黨，連黨名都為佢重新改過。2016年，將黨名改做自由黨。喺呢段時期，小澤同本身反咗面嘅民主黨，以及其他在野政黨一齊反對安保法案，之後喺選舉方面都有同呢啲政黨協調。
到咗2019年，小澤嘅自由黨同國民民主黨達成共識，自由黨會解散，大部分議員就會加入國民民主黨。2020年，國民民主黨又同立憲民主黨合併，大部分國民民主黨嘅議員都會加入新嘅立憲民主黨，包括小澤一郎自己。
2021年，日本舉行眾議院大選，小澤喺自己經營好耐嘅選區輸咗畀自民黨嘅候選人，但係靠比例區「復活」當選。呢屆無論朝野都有諸如小澤咁樣嘅大佬級人物落馬，被視為係一場「世代交替」嘅選舉。
小潭山

小潭山（葡文：Taipa Pequena），又叫菩提山，喺澳門氹仔第二高嘅山，海拔110.8米。

歷史
氹仔以前係兩個小島，分為大氹同小氹，由一個沙洲相連。之後填海，令兩個小島合二為一成為氹仔。依家氹仔嘅大潭山同小潭山就係當初嗰兩個小島。
小港關帝廟

，喺廣州河南小港村嘅尚書祠隔籬，曾經係廣州三大關帝廟之一，供奉「神威遠鎮天尊關帝聖君」。明朝起廟，清朝經重修規模擴大。後經拆毀。2013年，座廟搬去附近嘅橋東村。

舊廟歷史
小港關帝廟喺明朝起，又分別喺清康熙八年（1669年）擴建、乾隆十二年（1747年）重修、嘉慶八年（1803年）增修、光緒三年（1877年）重修。清朝嗰時，關帝廟建築群雄偉巍峨，規模宏大，佔咗十幾畝地，有文昌殿、聖親殿同崇聖祠等嘅建築。廟外邊棟塊碑，上面有嘉慶十年（1805年）寫嘅「增修關帝古廟碑記」。民國時期，關帝廟做咗小學（雲桂大街小學前身），後嚟拆埋。
爾座廟係廣州三大關帝廟之一（另外兩個係禺山關帝廟、越秀山武帝廟），以前小港關帝廟搞關帝誕，河南各個鄉嘅龍船都扒嚟爾座廟道。爾座廟重搞「勝燈會」，會友要畀一緡，拜完關帝之後可以攞紅燈籠、燒肉、包返屋架，將燈籠掛響門口，攞個好意頭。

新廟
2013年，有政府嘅支持，關帝廟喺橋東村鴨墩街嘅橋東排灌站（俗稱馬涌閘房，喺原址嘅東邊）起返，搞埋遷廟儀式，由小港父老請返關帝入新廟。新廟靠涌邊，規模好細。2015年，新廟正式竣工，香火鼎盛。
小滿

小滿係廿四節氣中嘅第八個，響陽曆5月21號或者5月22號，亦即係太陽響黃經60°嗰日。
小漢斯·荷拜因

小漢斯·荷拜因係一個德國、瑞士、英國畫師、平面設計師、插畫家、肖像藝術家、設計師。
小湯山

小湯山（簡化字：小汤山镇）係中華人民共和國北京昌平區下轄一鎮，位於縣境中部偏東，距離北京首都國際機場19公里。總面積38.1平方公里，常住人口15000。 1961年設小湯山公社，1983年改設小湯鄉，1990年建鎮。
小滋女孩

《小滋女孩》（英文：Epicurean Girls）係香港電視廣播有限公司嘅飲食節目，由無綫電視台灣製作中心製作，喺香港播嗰陣再做返粵語配音。節目主持介紹臺灣各地嘅特色食肆。
昇平社學舊址同義勇祠

昇平社學舊址同義勇祠係中國廣東省廣州市嘅兩間有古代特色嘅建築，喺白雲區石井鎮石潭路昇平下街11、13號。呢兩間嘢分別喺1842年同1841年冬起好，係鴉片戰爭嗰時，廣州人民抗擊鬼佬侵略者嘅重要舊址。1985年8月27號，列入廣東省文物保護單位名單。

歷史
喺1841-1849年，廣州人民喺呢道搞過抗擊鬼佬侵略嘅一系列重要運動，包括「三元里抗英」、「火燒夷館」、「反租地」同「反入城」。而義勇祠係為咗紀念喺抗英鬥爭裡面犧牲嘅民眾而喺牛欄崗上邊起嘅祀祠。雖然呢兩間嘢喺1854年俾英國佬炸冧咗，但喺1866年重新起返。
昆都士

昆都士（粵拼：kwan1 dou1 si6，普什圖文：کندز‎，波斯文：قندوز‎），係喺阿富汗東北部嘅一埠，係昆都士省省會。
昆頓塔倫天奴：鬼才的血與夢

《昆頓塔倫天奴：鬼才的血與夢》（英文：QT8: The First Eight）係2019年由Tara Wood所導演嘅一套美國紀錄片，呢套片紀錄咗製片人昆頓塔倫天奴嘅一生，上畫日期係2019年10月21號。
昇元

昇元係南唐皇帝李昪嘅唯一年號，相當於公元937年到943年，前後總共7年。
昇悅居

昇悅居（英文：Liberté） 喺香港西九龍長沙灣，發展商係新鴻基地產同信德集團，同隔籬嘅泓景臺、宇晴軒同埋碧海藍天一齊起，夾埋叫「西九四小龍」。

資料
昇悅居舊址係信德船廠，隨住西九龍填海工程嘅進行，信德船廠已經搬去興華街西海邊。呢個屋苑喺2003年10月12號啟用，一共有7座樓宇，2,434個住宅單位，重有購物商場同埋住客會所。
昇悅居喺2004年曾經攞到香港康樂及文化事務署頒發嘅「私人物業最佳園林大獎」銀獎（高密度住宅園景設計組別）。

所屬區域嘅混淆
昇悅居喺深水埗區嘅長沙灣，因為近港鐵荔枝角站（呢個站其實喺長沙灣工業區），所以容易搞到人誤會昇悅居喺荔枝角，而昇悅居實際上喺長沙灣。
昆蟲相撲

昆蟲相撲係指攞啲昆蟲要佢哋打交。用途通常係啲人攞嚟做娛樂嘅。
兜蟲（尤其係獨角仙）成日俾人攞嚟玩昆蟲相撲。
昆都士省

昆都士省（波斯文：د کندوز ولايت‎）係中東國家阿富汗嘅卅四個省之一。
春田花花同學會

《春田花花同學會》係一部港產片，2006年1月26號喺香港上映，導演係趙良駿，監製係陳可辛同謝立文，片長92分鐘。電影由動畫同真人演出組合而成，故仔講「春田花花幼稚園」一班小朋友大個咗之後喺社會入面做嘢嘅情況。電影入面嘅歌《齋鹵味》由指揮葉詠詩同香港小交響樂團一齊演出。
春申君

春申君（？—前238年），本名黃歇，中國戰國時代楚國人（今河南省潢川人），戰國時代政治人，楚考烈王時期官至楚國令尹。
佢同信陵君魏無忌、平原君趙勝、孟嘗君田文一齊畀人稱為「戰國四公子」，因為佢哋都招攬大量門客。
春秀路

春秀路（粵拼：ceon1 sau3 lou6；簡化字：春秀路；普通話讀音：chūnxìulù）係中國北京嘅南北走向馬路，喺東城區同朝陽區嘅交界。南邊從工人體育場西、北路嘅交界開始，一直去到北邊嘅新源西里東街。

敘述
全長1.4km，闊12～25米，雙向2～4車道，馬路南窄北闊。
春田街

春田街（英文：Chun Tin Street），係香港九龍紅磡嘅一條馬路，由鶴園街開始，另一邊係掘頭路。
春田花花幼稚園校歌

《春田花花幼稚園校歌》係香港漫畫《麥嘜》裏面嘅一首廣東歌，重喺1990年代now TV播嘅《春田花花幼稚園》同2001年上映嘅動畫電影《麥兜故事》入面出現。校歌開頭，用咗《國際歌》嘅聲調，再填上粵語諧音嘅歌詞，扮細路仔發音不清嘅情況。首歌嘅最特別係條字幕片，係用廣東話同音同調嘅字嚟寫。

文化背景
喺香港，舊時嘅兒歌或者教會歌（例如：「有隻雀仔跌落水」、「齊來，崇主信徒」），大多數嘅歌詞，都係唔協廣東話嘅聲調，出嚟會變晒音（兒歌嗰度自《跳飛機》開始先有轉變, 而教會歌就由《齊唱新歌》開始先至有轉變）。呢首歌就係用變音歌詞嚟玩。
春眠不覺曉

《春眠不覺曉》（英文：Where Were You When the Lights Went Out?）係一套1968年嘅美國電影，由桃麗絲黛、羅拔摩斯、泰利譚馬士主演。
春申路站

春申路站係上海地鐵5號綫一個地鐵站，喺閔行區。個站	2003年11月25號啟用。
巴西爾二世

巴西爾二世（Basil II，958年—1025年12月15號）係拜占庭帝國皇帝，976年到1025年在位。
巴西航空工業

巴西航空工業（Embraer）係巴西一間航空工業公司，喺1969年創辦。
巴西莓

巴西莓（Açaí palm）係棕櫚科菜椰屬嘅一個品種，原產巴西，皆因佢哋嘅果似藍莓，所以有呢個名。
巴西野牡丹

巴西野牡丹（粵拼：baa1 sai1 je5 maao2 daan1；學名：Tibouchina semidecandra）係野牡丹科光榮樹屬嘅一樖常綠灌木，原產地喺巴西。

形態
佢嘅樹枝係啡紅色；而樹葉方面，佢係成對生，形狀係橢圓形到披針形，兩邊都有好幼嘅茸毛響度。而花嘅方面，佢唔單止多，重好密添；花色係深紫藍色。而佢結出嚟嘅果就好似隻杯噉嘅波形。
巴西花生藤

巴西花生藤（粵拼：baa1 sai1 faa1 sang1 tang4；學名：Arachis duranensis）；第個名係落地花生（lok6 dei6 faa1 sang1）或蔓花生（maan6 faa1 sang1）；佢係蝶形花科花生屬嘅長年生常綠草本植物，原產地喺南美洲嘅阿根廷、玻利維亞同巴拉圭。呢種植物重係花生屬下嘅一種。

形態
梗蔓生，有明顯主根，長30cm，鬚根比較多，有根瘤。葉屬複葉，互生，出長15～30mm，闊1～2cm嘅兩對細葉；邊緣全緣，有羽狀脈。花黃色，倒立蛋形，似蝶形花，生喺杈間；全緣，樣比較靚，花量比較多，單花花期大概1日，一到19:00～05:00閂埋；每年3～11月開花。果屬莢果，長桃形，殼比較薄，結果時間比較耐，但因為果實分得比較散，而且收穫率好低。

習性
呢種植物有好犀利嘅光照強度適應範圍，喺0——80%嘅黑嚜嚜條件入面都可以生。最啱嗮喺春天種，如估淋得水夠嗮量嘅話，2日之後出芽，10日之後出真葉，到第45日就開花。佢適應18——24℃嘅任何泥質環境，尤其係沙地比較好。

用途
呢樖嘢可以抵抗到好犀利嘅有害氣體，啱嗮嚟做綠籬同公路嘅隔離帶。重可以用嚟做土綠肥或牧草公園嘅綠化都得。
廖麗麗

廖麗麗（英文名：Lily Liew，1947年7月19號—2017年9月4號）係香港女演員，籍貫中國上海，無綫電視部頭合約女藝員，佢擅長飾演帶點鄉音嘅三姑六婆同闊太。亦擅長社交舞，曾經喺《皆大歡喜》同其他劇集中有跳舞演出。《刑事偵緝檔案III》入面嘅鄭小姐同《酒店風雲》嘅菜婆比較受觀眾留意。
廚神奶奶是你媽

《廚神奶奶是你媽》（英文：Mother Chef in Law）係香港MakerVille製作嘅真人騷節目，由黃正宜同張右雨主持，2023年4月3號到4月21號逢禮拜一到五22:30－23:00喺香港電視娛樂ViuTV播出。節目招募咗6位女藝人同佢哋奶奶一齊煮食，爭奪「廚神奶奶」嘅名銜。
呢個節目可以睇成2022年ViuTV節目《地獄廚神是我媽》嘅姊妹作，兩套節目都係同一監製同編審出品，但節目形式有比較大嘅分別。

軼事
節目播出一年幾後，莊韻澄宣佈離婚，又話自己從未見過老公屋企人，隨即畀網民攞呢個節目反駁，之後莊韻澄解釋節目入面嘅奶奶只係由嗰時老公搵嘅臨時演員。對於節目製作組事前究竟係咪對莊韻澄安排「假奶奶」拍節目一事知情，電視台並未有回應。
廖雋嘉

廖雋嘉（Elise Liao，1982年5月16號—），係香港女歌手，前女子歌唱組合女生宿舍成員。佢係湖南出世，廣州星海音樂學院鋼琴系畢業，2004年加入香港樂壇。女生宿舍拆夥後，佢轉做獨立音樂人喺中國大陸發展。
廚具

廚具係指用嚟煮嘢食或者上菜嘅用具，例如鑊、鏟、碟等等，亦都可以指喺煮食前或者後用嚟幫手裝住啲食材或者嘢食嘅用具。
廚師

廚師，又叫候鑊、廚房佬，係一種喺廚房負責煮嘢食嘅職業，一般係指對烹飪有高度熟練掌握嘅人，熟悉各個方面嘅食物製作方法。主要工作地點通常喺做生意嘅食肆，亦有啲喺學校、宿舍、醫院、老人院等專門負責煮食嘅廚師，另外有屋企嘅私人廚師。
廚師以前多數由學徒制出身，而家都有烹飪學校考試畢業，保證入職標準同埋小心食品安全。
廚師發辦

廚師發辦，又叫大廚發辦，係食肆一種經營方式，幫襯嘅人客唔使諗食乜，唔需要考慮嗌套餐定係散嗌，總之完全交畀廚師話事，會為人客準備至新鮮同至耍家嘅餐。呢種方式通常出現喺日本菜或者私房菜。
廚房

廚房，係煮食嘅房。由尋常屋企一間房仔，到容納過百人嘅都有。視乎大細，通常會放爐灶，會放水盆等用來洗嘢，有檯可以整食材，放刀具切嘢，放餐具來上菜，放廚具煮嘢，亦有地方放食材。
現代廚房通常會有電器，好似雪櫃用來雪凍嘢食，微波爐用來叮熱啲嘢食咁。
悉尼斯威尼

悉尼斯威尼（Sydney Sweeney，1997年9月12號—）係美國女演員，2009年開始就以童星身份演出，出名作品包括電影《真的狠愛你》同《魔胎》。
悉尼馬加

悉尼馬加（葡文：Sidney Magal，1953年5月19號—，喺里約熱內盧出世）係巴西歌手同演員。
悅麗苑

悅麗苑係香港嘅一個居者有其屋屋苑，喺新界葵涌麗祖路51-57號，一共有4座樓，1981年入伙。呢個屋苑喺居者有其屋第一期開賣，嗰時嘅開賣價介乎港幣$90,600 - $122,300。
悅湖山莊

悅湖山莊係香港屯門嘅一個大型屋苑，近屯門碼頭同埋兆禧苑，係居者有其屋私人機構參建居屋計劃嘅第14期丙同第15期甲。呢個屋苑由15棟樓組成，提供3,890個單位，喺1994年落成。
悉多

悉多（sik1 do1，梵文：सीता）係印度史詩《羅摩衍那》嘅女主角，大神毗濕奴化身嘅羅摩個老婆，畀人認為係吉祥天女嘅化身。
悅城龍母誕

悅城龍母誕，減筆寫做悅城龍母𧩙、悅城龍母旦，係悅城龍母嘅寶誕。寶誕響五月初八。
悉尼皇家植物園

悉尼皇家植物園（Royal Botanic Garden, Sydney）喺澳洲新南威爾斯州悉尼一個大型嘅植物公園，西北面係悉尼歌劇院。植物園由禁苑基金會管理，全年開放，免費入場。
息茅夫

息茅夫（英文：Sidmouth；發音：sɪdməθ），係英國英格蘭西南部德雲郡嘅一個小城鎮。喺德雲郡嘅郡城雅息特市東南，距離大約14英里（23公里）。根據2021年嘅人口普查，呢個鎮住咗13,262人，比十年前（2011年）嘅12,569人多咗693人（0.54%）。同德雲郡嘅大部分沿海嘅城鎮一樣，息茅夫係一個旅遊度假同埋退休嘅城鎮，係其中一個退休人士鍾意嚟住嘅地方，鎮上43%居民（5,705人）喺65歲或以上，17歲或以下嘅年輕人只佔13.39%（1,776人）。居民當中，92.6%係英國出世嘅，外國移民只佔7.4%；96.9%係白人，亞洲人只佔1.36%。息茅夫亦都係侏羅紀海岸（Jurassic Coast）世界遺產嘅重要景點，鎮上大部分地區都係指定保育區（conservation area）。
息茅夫嘅歷史可以追溯到史前，從息百里城堡（Sidbury Castle）遺址，可以證明息谷（Sid valley）喺鐵器時代就已經有一定數量嘅人長期住喺呢度。從 Gittisham Hill 同埋 Broad Down 嘅青銅時代嘅埋葬土堆，可以睇到呢度好可能喺青銅時代已經有人住。
息茅夫 - Sidmouth
由 Salcombe 山望向息茅夫
息茅夫教區教堂塔樓（15 世紀）
息福（Sidford ）循道（Methodist ）教堂
息茅夫海邊；紅色懸崖係 Salcombe 山嘅侏羅紀岩石
九月嘅干諾花園（Connaught Gardens）
恰如細語般的戀歌

《恰如細語般的戀歌》係竹嶋えく（日文：竹嶋えく）所創作嘅日本漫畫，開始連載於Comic百合姬2019年4月號。2023年1月13號，宣佈將改編為電視動畫。電視動畫於2024年4月13號首播。
恰納卡萊省

恰納卡萊省（土耳其文：Çanakkale ili）係土耳其嘅其中一個省，首府恰納卡萊。
息烽

息烽係中國貴州貴陽下轄嘅一個縣，有1037平方公里咁大。
恰卡

恰卡（Shaka，1787年—1828年9月22號）係非洲祖魯王國開國國王，1816年到1828年在位。
息縣

息縣係中國河南信陽一個縣，總面積1836平方公里，人口113萬。
恰哈馬哈勒－巴赫蒂亞里省

恰哈馬哈勒－巴赫蒂亞里省（波斯文：استان چهارمحال و بختیاری‎）係伊朗一省，首府沙赫爾庫爾德。
恰帕斯州

恰帕斯州係墨西哥嘅一個州，喺國土南部，首府圖斯特拉古鐵雷斯。
息斯基

息斯基（Ciskei）係舊時南非因為種族隔離政策而出現嘅獨立國，喺1981年獨立，1994年回歸南非，而家屬東開普一部份。
恰當均衡點

喺博弈論上，恰當均衡點（proper equilibrium）係對手震完美均衡點嘅一個改進，指將個博弈者嘅「手震」（錯誤揀咗個自己唔打算揀嘅選項）想像成幅度愈大就發生機率愈低。
愛膚堅

愛膚堅係一隻專門醫香港腳嘅外用藥，用法係噴喺患處止痕，喺香港曾經幾出名。

廣告
愛膚堅嘅廣告喺1970年代初至今仍然喺香港無綫電視同亞洲電視嘅非繁忙時間播出。廣告喺20幾年嚟都冇變過，但製作粗糙。到咗後期播出嗰陣，已經變得好過時，往往令觀眾哭笑不得，但反而令到大眾留意。當中兩個最廣為人知嘅版本有：
盧海鵬扮做一個大帥，赤腳喺地下度跳舞，大嗌：「香港腳痕到跳舞！」跟住一個副官幫佢噴愛膚堅喺隻腳度，然後盧海鵬話：「用愛膚堅一噴，舒服晒！」
一部的士喺一個路口失控，的士停定後，上唇有鬚嘅的士司機向乘客道歉話：「對唔住，香港腳發作。」男乘客回應：「哼！用愛膚堅啦！」
愛膚堅嘅廣告通常同「黑旋風」廣告一齊播出。黑旋風係喺香港賣嘅一種殺蟲水，個廣告亦非常簡單，係一個忍者打扮嘅黑衣人噴殺蟲水，旁白話：「黑旋風夠晒威，黑旋風的確好使。」。
又一個經常同時播放嘅廣告係「腳癬靈」。畫面係一隻放大咗嘅腳，下面為一個人。旁白話：「你香港腳好番未呀？重痕呀？」，然後有另一把聲話：「如用其他藥無效，請快用腳癬靈啦。」
愛與交響曲

愛與交響曲係由香港流行音樂歌手張學友同華人音樂家葉詠詩博士所指揮嘅香港管弦樂團合作，喺1996年3月24號至25號喺香港紅磡體育館2場表演嘅現場錄音專輯，全部歌曲由葉詠詩重新改變做古典音樂模式，唱片監製係區丁玉，錄音同出版由寶麗金唱片公司（奧地利）方面全程製作，杜比實驗室負責現場採音，版本分做CD唱片（第2場）同DVD Video（第4場）。

影響力
愛與交響曲當年嘅演出對於香港嘅音樂界有積極推動嘅影響，亦對古典音樂喺香港年輕一代中嘅普及起到作用。張學友同葉詠詩所指揮嘅香港管弦樂團配合默契，重有好多音樂內行人士認爲張學友清晰自然嘅聲綫就似其中嘅一種動聽嘅樂器。而主辦單位原本準備畀張學友用中高音演唱，但喺排練時張學友同葉詠詩決定用普通嘅流行唱法演唱，同決定所有歌全部選自流行音樂，開創咗一個管弦樂同流行音樂相結合嘅先河，同大獲成功。嗰張唱片喺1996年獲得國際唱片業協會（IFPI）香港全年銷量最高唱片大獎。雖然張學友已經連續幾年獲此殊榮，但係《愛與交響曲》作爲一張現場錄音唱片得以超過佢喺同年推出嘅《忘記你我做不到》等頗具實力嘅錄音室唱片，係唔容易嘅。
喺呢次演出成功後，寶麗金唱片公司（環球唱片）嘅一啲其他歌手都同香港管弦樂團合作推出流行音樂同古典音樂相互結合嘅演出，包括陳慧嫻（1場）、李克勤（4場）、葉倩文（4場），林憶蓮（2場）。

選曲
張學友喺呢次演奏會表演前啱啱同羅美薇喺倫敦註冊結婚，而從一啲歌曲入面都可以睇到佢同新婚妻子同公眾所展示嘅自己新嘅氣相。
《妳的名字我的姓氏》係佢好友音樂家李偲菘同林夕幫佢嘅新婚祝福而作，甚至當時都冇嚟得切幫首歌起名。呢首歌喺演唱後即成為經典嘅粵語流行音樂。
《過敏世界》呢首歌就描述名人生活喺一個冇任何個人隱私、失去應用嘅人身自由嘅一個傳媒鋪天蓋嘅社會入面，都係佢選擇去倫敦遠離香港傳媒嘅一個解答。
呢張大碟嘅錄製同揀歌後來被多位樂評家認為係華語唱片嘅經典之作，其中歌曲嘅排位係重要，睇落係一個訴說張學友本人嘅思想同對愛情嘅睇法。其中歌曲《歲月留情》同《生命的插曲》嘅歌曲用意即係體現出喺唔同嘅角度用唔同嘅視野嚟講一啲感情問題。
張學友同葉詠詩喺呢次現場表演嘅Medley入面揀嘅3首歌分別係《莫等待》、《相識非偶然》同《大丈夫》就係表達出張學友嘅3個唔同階段嘅人生成長過程：年少時嘅努力；同老婆相愛時嘅片段同婚後自己定會成為一個好丈夫、好父親作為家庭支柱嘅形象。

曲目
選取歌曲（香港站）：
剎那愛
任性
歲月流情
生命的插曲
過敏世界
妳的名字 我的姓氏（首唱，演唱時並未命名）
李偲菘/曲，林夕/詞。1996年，當時張學友同羅美薇結婚時，好友李偲菘填詞人林夕就為佢哋創造此曲，以祝福2人。
莫等待/相識非偶然/大丈夫
我哭了
擁有
祝福
愛群道

愛群道係香港一條街道，喺香港島灣仔東部，屬一條環形嘅街道。街道東接崇德街去摩理臣山道，北接德仁街去灣仔道。
愛群道有好多學校、醫院、政府部門、公共建築物，午飯人潮唔少。
愛育黎拔力八達

愛育黎拔力八達（蒙古文：ᠪᠣᠷᠵᠢᠭᠢᠨ ᠠᠶᠤᠷᠪᠠᠷᠪᠠᠳᠠ；基里爾字母轉寫：Боржигин Аюурбарбад；1285年4月9號—1320年3月1號）係大元第四個皇帝，1311年到1320年在位，跟廟號叫元仁宗。

生平
1311年正月，元武宗過身，佢細佬愛育黎拔力八達繼位，就係元仁宗。
1312年開始用「皇慶」年號。1313年下詔恢復科舉。1314年開始用「延祐」年號。
1320年，元仁宗過身，由佢個仔碩德八剌繼位，就係元英宗。
未來學

未來學（粵拼：mei6 loi4 hok6 | 英文：futurology）係一門領域，研究點樣運用各科學領域嘅知識預測未來嘅科技經濟發展。

概論
1903 年萊特兄弟做試飛嘅相；單嘢證實咗開爾文男爵做嘅預測係錯誤嘅－經驗表明，未來不嬲都好難預測。
内文：未來同科學
「飛行機械冇可能重過空氣。」
－開爾文男爵（Baron Kelvin），1895 年
萊特兄弟喺 1900 年代做試飛，證實咗開爾文男爵講嗰句嘢係錯誤嘅。
未來之星同學會

未來之星同學會係一個由香港大公文匯傳媒集團領導下組成嘅親中派青少年組織，2005年成立，並得到北京政府一啲部委、香港中聯辦同埋香港特區政府嘅支持。
佢哋嘅活動以推動香港青少年到中國內地交流為主，有時會得到一啲中資企業贊助（例如：光大控股），另外亦有同文匯報慈善基金舉辦獎學金項目，仲有舉辦國情知識大賽，為中國共產黨做宣傳。
佢哋嘅主席都係由大公文匯傳媒集團嘅董事高層擔任，先後歐陽曉晴 ‎、姜亞兵等。
未來外父插女婿

《未來外父插女婿》（Why Him?）係套2016年美國電影，由尊咸堡執導，占士法蘭高、拜仁鈞士頓、素兒德芝主演。
未來主義

未來主義（Futurism）係20世紀頭歐洲一場藝術文化運動，響意大利開始出現，主要表達速度同科技元素。
未來報告

《未來報告》（Minority Report）係一部2002年嘅美國新黑色科幻電影，由史提芬史匹堡執導，鬆散改編Philip K. Dick（中文：菲利普·狄克）嘅同名短篇小說《The Minority Report（中文：關鍵報告 (小說)）》。主演係湯告魯斯、哥連費路、Samantha Morton、麥士馮西度。
未來叛變

《未來叛變》（粵拼：mei6 loi4 bun6 bin3，The Giver）係套2014年上畫嘅美國科幻片，主角係謝夫布烈治。
李永財

李永財（英文：Li Wing Choi，1991年8月19號—），係香港泛民主派人士，維多利亞社區協會前任副主席，灣仔區議會維園選區前任區議員。
李永財2019年喺區議會選舉出選維園選區，結果佢打贏建制派元老周潔冰，成功當選，2020年，因應《香港國安法》通過，佢同何致宏、周世傑一齊退出維協。
2021年7月頭宣布劈炮，唔撈區議員一職。
李江山

李江山，香港親中派政治人，香港再出發大聯盟發起人之一。
李汶靜

李汶靜（英文：Nancy Li，1957年—2000年11月29號）係一位香港記者。

生平
李汶靜中小學就讀瑪利諾修院學校，1980年喺香港大學英文系畢業。1981年1月1號加入無綫電視新聞部，先後做過中文台同英文台記者、新聞主播，以及公共事務部嘅節目主持同監製。佢曾經參與採訪唔少重大新聞，包括中英就香港前途談判。1986年，佢係《星期二檔案》嘅第一位主持人。
佢喺1993年到1995年之間轉職香港有線電視，1995年返翻無綫新聞，擔任採訪同新聞報道嘅工作。佢參與嘅新聞節目攞過好多國際獎項，其中1995年佢策劃同採訪嘅《「終戰」五十年》，以日本二次大戰投降五十周年為主題，攞到國際新聞界有名嘅皮博迪獎。逝世之前佢係無綫電視新聞及資訊部節目監製。

訪問李鵬
六四事件之後，1990年，無綫電視派李汶靜同袁志偉訪問中國國務院總理李鵬，分別負責英文同中文部分。上頭寫好咗啲一味擦鞋嘅問題，但係李汶靜自己準備入肉問題。無綫高層「傳話落來，如果唔跟足劇本就唔好做」。結果李汶靜唔做，袁志偉兼做翡翠台（中文）同明珠台（英文）嘅訪問。李汶靜重無聲抗議，「同李鵬握手時，特登側頭擰轉面唔望佢」，「消息傳到香港個個都話好」。當時做無綫新聞部主管嘅黃應士「向來愛錫佢，嗰次維護佢，壓力一定有。」

病同死
1996年李汶靜罹患腸癌。2000年11月29號朝早五點幾，佢因為癌症而過身，年僅43歲。

屋企人
李汶靜老公係葉浩名（前無綫新聞部攝影組主管）。兩公婆有一仔一女。
佢大佬係香港科普、科幻作家，前香港太空館助理館長，前香港天文台科學主任李偉才博士（筆名李逆熵）。
李沁芯

李沁芯（Ivy Li，1989年6月13號—）係香港無綫電視女配音員，藝名李單單，貴州人。

簡歷
李沁芯喺貴州銅仁出世，到廣東讀書，喺北京師範大學珠海分校藝術與傳播學院畢業，2007年攞珠江小姐競選總冠軍，2008年參加國際中華小姐競選，入到十強。2010年佢正式加入香港無綫電視。
李汝大

李汝大，MH（英文：Desmond Lee Yu-tai，1944年10月25號—）（FCHMA, FCHAD, FAPVA, FAPCA, FCITD, F.Inst.CM.）係斐濟駐香港名譽領事，香港自由黨成員，亦擔任香港中山學會副主席、香港孫文大成學會秘書長、中華民國華僑救國聯合總會理事等香港親台團體要職，喺老牌政團香港公民協會做社區關係及發展委員會主席，做過香港立法局議員同東區區議會（丹拿選區）議員。

學歷
李汝大1962年喺九龍華仁書院畢業，得當年香港中學會考第一名（7優1良），同年入香港中文大學聯合書院歷史系，1966年畢業後入研究院深造，1968年攞到文學碩士學位。佢又有香港大學管理學文憑，膺選英國皇家文藝學院院士、美國加州南太平洋大學同華盛頓州西雅圖國際大學名譽博士。

參與工作
李汝大畢業後喺香港嶺南學院（香港嶺南大學前身）教授翻譯同中外歷史3年。1970年任職浸會學院（香港浸會大學前身）史地系，1971年喺香港中文大學校務處人事組做行政助理。1973年轉去理工學院（香港理工大學前身）教務處，1979年做該院課程部主任，兼任講師，後來做高級助理教務長（1992年－2002年）。
李汝大一直積極參與成人教育工作，喺政府夜中學兼教4年，1975年創辦香港成人教育協會，出任會長，後來做榮譽會長。1985年至1988年做立法局民選議員。1986年建議香港實施夫婦分開評稅，係香港頭一位議員提出呢項建議。他亦做東區區議會民選議員（1985年至2015年）、斐濟駐香港名譽領事（由1992年）同埋優才（楊殷有娣）學校校監（由2003年）。
李汝大亦參與社會服務同文教工作，並客串廣播文教節目，例如香港電台製作嘅「博古通今」同埋「成人教育指南」。主持電視校際時事及學術常識問答比賽，擔任朗誦節中文朗誦評判等。
李汝大係香港賽馬會會員，馬主團體「朝氣團體」成員，名下馬匹包括「勁飛馳」、「勁飛駒」、「駿飛寶」、「勁飛勁」、「勁飛寶寶」、「酷比爸」。

政治取態
李汝大喺1980年代爭取八八直選，並喺2000年香港立法會香港島地方選區補選時幫余若薇助選。後來慢慢脫離泛民主派，親近建制派陣營。李汝大先提名民建聯葉國謙參選立法會區議會（第一）功能界別，2011年又借出街板位置畀民建聯鍾樹根做宣傳，最後喺2014年加入自由黨，正式成為建制派一員。2015年，李汝大唔再冧莊區議員，並培養曾卓兒做接班人。
扎伊爾

扎伊爾（Zaïre），係1971到1997年剛果民主共和國嘅政權，由獨裁者蒙博托·塞塞·塞科統治。
才藤龍治

才藤龍治（1993年3月12號—）係日本足球員，司職前鋒，效力秋田藍閃電。
才幹嘅比喻

才幹嘅比喻係耶穌講嘅一個比喻，記載喺《新約聖經》《馬太福音》第25章第14-30節、《路加福音》第19章第11至27節，係關於末日耶穌再嚟嘅一個比喻。

聖經譯文
「
天國又好比以下嘅故事：一個人要出去外國，佢叫僕人嚟，將產業交畀佢哋，佢按照佢哋各人嘅才幹，分錢畀佢哋，一個畀五千，一個畀二千，一個畀一千，然後就出國喇。嗰個領五千嘅，立刻出去做生意，另外賺咗五千；嗰個領二千嘅，亦都另外賺咗二千；不過嗰個領一千嘅，喺地下挖一個窿，將主人嘅錢埋起。過好耐，僕人嘅主人返嚟，同佢吔算賬。嗰個領五千嘅，帶住另外嗰五千，話：「主人，你畀我五千，你睇，我又賺咗五千。」主人話：「好，你個又善良又忠心嘅僕人，你喺小事都忠心，我要委託更大嘅事派你管理，入嚟同你嘅主人一齊分享快樂。」嗰個領二千嘅入嚟，話：「主人，你畀我二千，你睇，我又賺咗二千。」主人話：「好，你個又善良又忠心嘅僕人，你喺小事都忠心，我要委託更大嘅事派你管理，入嚟同你嘅主人一齊分享快樂。」嗰個領一千嘅亦都入嚟，話：「主人，我知道你係個嚴厲嘅人，你喺冇栽種嘅地方亦要收割，冇撒種嘅地方亦要收聚。我驚起嚟，所以將你嘅錢埋喺地下。你睇，你嘅錢係呢度。」佢嘅主人話：「你個又惡又懶嘅僕人，既然你知道喺冇栽種嘅地方亦要收割，冇撒種嘅地方亦要收聚，就應該將我嘅錢存入銀行，等我返嚟嘅時候，可以連本帶利一齊收返。你哋將佢嘅錢拎過嚟，畀嗰個有一萬嘅。因為嗰啲已經有嘅，要畀更多佢，等佢豐富有餘；而嗰啲冇嘅，連佢所有嘅都要奪去。至於呢個無用嘅僕人，將佢趕出去外面黑暗嘅地方，喺嗰度要喊，咬牙切齒。」
」

——《馬太福音》25章第14-30節
「
耶穌話：「有一個貴族要去遠行，為咗要得到王位，然後返嚟。佢叫咗自己嘅十個僕人嚟，交畀佢哋十個金幣，話：『你哋去做生意，直到我返嚟。』佢本國嘅百姓都好憎佢，打發使者跟住佢去，話：『我哋唔想呢個人做我哋嘅王。』佢得到王位返嚟之後，就吩咐嗰啲領過金幣嘅僕人過嚟，要知道佢哋做生意賺咗幾多。』頭一個上嚟，話：『主人，我用你嘅金幣賺咗十個金幣。』主人對佢話：『好，你係個善良嘅僕人，你既然喺最小嘅事上忠心，你有權柄管理十座城。』第二個過嚟，話：『主人，我用你嘅金幣賺咗五個金幣。』主人對佢話：『你亦都可以管理五座城。』又有一個過嚟話：『主人！睇吓，你嘅金幣喺呢度，我將佢包喺手巾度保存住。我一路都驚你，因為你係嚴厲嘅人：唔屬於你嘅，你要拎走；未有種嘅，都要去收割。』主人對佢話：『你呢個惡僕，我要用你講嘅嘢定你嘅罪。你既然知道我係嚴厲嘅人，拎走唔屬於我嘅嘢，收割我未有種嘅，點解唔將我嘅金幣存入銀行，等我返嚟嘅時候，可以連本帶利都收返呢？』於是佢對嗰啲企喺旁邊嘅人話：『將佢嘅金幣拎過嚟，畀嗰個有十個嘅。』佢哋對佢話：『主人，佢已經有十個金幣喇。』主人話：『我話你哋知，凡有嘅，要畀更多佢；冇嘅，連佢所有嘅都要奪去。至於我嗰啲仇敵，唔想我做佢哋嘅王嘅，將佢哋帶嚟，喺我面前殺咗佢哋！』」
」

解釋
呢個比喻係講到「天國」嘅特性。耶穌提到有一個主人，喺出國之前，將僕人叫到佢面前，希望將佢嘅「財產」交畀僕人，由佢哋負責管理。佢想試用僕人嘅才幹，於是將錢分畀佢哋。錢分幾多就因人而異，乃係按照各人嘅才幹而分配。其中一個人分到五千，另一個分到兩千，而第三個僕人就分到一千。佢哋對呢個責任作出嘅回應，喺呢個比喻裏面佔咗重要嘅分量。第一個僕人好認真噉負起佢嘅責任，利用呢筆錢財去做生意，為咗佢哋主人嘅財富同利益而勤力做嘢。第二個僕人都照樣噉去做。呢兩個僕人都分別賺到主人分畀佢哋一倍嘅錢。第三個僕人因為懶惰嘅性格，而將主人畀佢嘅錢埋喺地下而唔去搵忠誠服事主人嘅機會。
過咗一段好長嘅時間之後，主人就返嚟。佢就同僕人算賬，要清算僕人經營佢錢財嘅結果。頭兩個僕人都過去同佢講好消息，而獲得主人嘅稱讚同獎賞。主人嘅評語係：「又善良又忠心嘅僕人。」「善良」係指佢哋已經做咗僕人應該要做嘅嘢；而「忠心」係指佢哋所做嘅係為主人嘅利益着想。至於嗰個將錢埋喺地下嘅唔忠心僕人，主人好嬲叫佢做：「又惡又懶嘅僕人」，將佢所有嘅錢都收返，並將佢趕出去外面黑暗嘅地方，呢個係佢應得嘅結果
。
才能日

才能日（法文：Jour de génie），係法國共和曆入面每年嘅第362日，離年尾重有3日（閏年4日）。
才子書

才子書，明末清初文學作品一類，由文人評鑑，選出優秀作品。才子書起自金聖嘆，佢評有六才子書，分別為莊子、離騷、史記、杜詩、水滸傳及西廂記。排名以第一才子書、第二才子書咁排落去。金聖嘆定水滸傳為第五才子書、西廂記為第六才子書。毛綸接住評琵琶記為第七才書。毛綸之子毛宗崗，評三國演義為第一才子書。
此後才子書成為書商抬舉叫法，甚至取代書名印行，先後有二十幾本。後尾演變成十大才子書，第一才子書三國演義、第二才子書好逑傳、第三才子書玉嬌梨、第四才子書平山冷燕、第五才子書水滸傳、第六才子書西廂記、第七才子書琵琶記、第八才子書花箋記、第九才子書捉鬼傳、又名平鬼傳同鍾馗捉鬼傳 、第十才子書駐春園 ，又名雙美緣 。
才庫媒體集團

才庫媒體集團有限公司（Recruit Holdings Ltd.，港交所：00550）係間傳媒同印刷公司，香港交易所上市，業務包括招聘雜誌、航機雜誌廣告、印刷同埋投資貿易。主席係劉竹堅。
才華橫溢出新秀

才華橫溢出新秀（英文：Star Search）係新加坡新傳媒私人有限公司製作嘅一個中文真人選秀節目，新秀必需通過口才，舞蹈，演戲等等各方面嘅考驗。節目旨在發掘同培養對演藝有興趣嘅人才，最近第11屆嘅總決賽喺2019年11月3號舉行。
末世凶煞

《末世凶煞》（Cloverfield）係一部2008年嘅美國偽紀錄片怪獸電影，由Matt Reeves執導。呢套片係「末世凶煞系列」嘅第一部電影，之後係2016年嘅《末世街10號》。
未知數

變數（粵拼：bin3 sou3），某啲場景下亦叫未知數（mei6 zi1 sou3），係一個用嚟表示數值嘅符號，代數運算時會用到。喺數學入面成日用x或y或z呢啲噉嘅符號嚟話未知數，跟住將佢哋用喺等式或不等式關係入面嚟解決問題。

表示方法
喺數學公式入面，任何字母都可以話係未知數，不過用得最多嘅係 、、、、、 呢啲，有時用希臘字母，譬如 、、 等等。好似有呢啲噉嘅未知數嘅等式就係數學方程。而圖形重可以話係未知數。
未經安排的青春

《未經安排的青春》係由酷樂潮玩同埋鄔氏影業(北京)有限公司出品，黃宥明、余昊洋領銜主演，張芮晴、周曆傑、子望、葉思偉、謝易橋等聯合主演嘅青春劇，故事講述一班18歲到24歲年輕人嘅成長故事。
未食五月糭寒衣未入櫳

未食五月糭，寒衣唔入櫳。
未食五月粽，寒衣勿入櫳。
未食五月粽，寒衣不入櫳。
未食五月粽，寒衣不敢送。
未食五月粽，被褥不敢鬆。
未食五月粽，破裘唔敢放。
未食五月粽，破褸唔敢放。
未食五月粽，破裘毋敢放。
爾個俗語查實重有幾句：「食咗五月糭，唔夠百日又翻風。」、「食過五月粽，寒衣收入槓。」、
「食過五月粽，不夠百日又翻風。」
未發展國家

未發展國家（粵拼：mei6 faat3 zin2 gwok3 gaa1，又叫最唔發達國家、最低度開發國家、不發達國家、第三世界，英文：Least developed country），係指啲經聯合國認定嘅社會、經濟發展水準同埋人類發展指數最低嘅一啲國家。

而家嘅未發展國家一覽
根據最新制定嘅標準，喺而家全世界經聯合國批準嘅最唔發達國家加埋有47個。其中非洲就有33國，亞洲有9國，大洋洲有4個島國，美洲淨係得海地一國，而喺歐洲就冇。
未足月

未足月（Preterm birth），中文叫早產，係指陀唔足時間就出世嘅孲𤘅子，對人類嚟講陀唔夠37個禮拜就已經係未足月，比較大機會出現先天缺陷。未足月嘅孲𤘅子又叫做七星仔。
未成大器

《未成大器》（英文：Uncut Gems）係一套喺2019年上畫嘅美國驚悚片，由Safdie brothers執導，阿當桑迪拿、奇雲加納特做主角。
未滿月

未滿月（Neonate或者Newborn），中文叫初生嬰兒，係指啱啱出世到未夠一個月大嘅孲𤘅子，呢個時期嘅夭折率係人生各階段入面最高，需要好小心湊住。
東盛苑

東盛苑係香港嘅一個居者有其屋屋苑，喺香港島筲箕灣耀興道28號，一共有1座樓，2000年入伙。呢個屋苑喺居者有其屋第十九期丙開賣，嗰時嘅開賣價介乎港幣$1,024,900 － $2,161,700。
東直門大街

南北走向：南邊從朝陽門北大街同東四十條、工人體育場北路嘅交界開始，一直去到安定門東大街同香河園西街嘅交界。

敘述
馬路分開咗內、外、南、北四條，成十字架排列。其中：
東西走向：全長3.8km，闊68米，雙向10車道。
南北走向：全長1.6km，兩邊各闊12米（夾埋24米），雙向4車道。同北京二環路平行。

東直門大街嘅四條道路，起點到終點
東直門內大街：從雍和宮大街同東四北大街、交道口東大街嘅交界開始，一直向東去到東二環北路同東直門南、北大街嘅交界。
東直門外大街：從東二環北路同東直門南、北大街嘅交界開始，一直向東去到東三環北路。
東直門南大街：從朝陽門北大街同東四十條、工人體育場北路嘅交界開始，一直向北去到東直門內、外大街嘅交界。
東直門北大街：從東直門內、外大街嘅交界開始，一直向北去到安定門東大街同香河園西街嘅交界。
東福爾

東福爾（挪威文：Østfold）係挪威嘅郡，首府薩爾普斯堡。
東約郡

東約郡（英文：East Yorkshire），係英國英倫中部一郡，住60萬人，最大城鎮侯城。
東突厥斯坦

東突厥斯坦，又譯東土耳其斯坦，係指中亞突厥斯坦東部地區，即係而家由中華人民共和國管治嘅新疆地區。呢個地方係大清嗰陣先至納入中國版圖，亦係「新疆」（新嘅疆土）地名嘅來源，所以嗰度一直都有分離勢力。
東直門站

東直門站（粵拼：dung1 zik6 mun4 zaam6；簡化字：东直门站）係北京地鐵2號綫同13號綫、首都機場綫嘅三綫轉車站，喺東城區東直門內、外大街同東二環北路嘅交界。其中2號綫喺1984年9月20號營運；而13號綫喺2002年9月28號營運；首都機場綫喺2008年7月19號營運。
呢個站曾經喺2008年7月19號到2021年12月30號同時做過13號綫（東邊）同首都機場綫（西南邊）嘅尾站。
擔心

擔心係指因為覺得有啲事有機率會出現惡劣嘅結果而有嘅情緒，會令個人係噉喺度做風險方面嘅分析同採取措施防止嗰啲惡劣結果發生。
擔架床

擔架床係急救用到嘅床，方便移走瞓低嘅傷者或者病人。基本嘅擔架牀由兩支杆同一塊帆布組成，畀兩個人一前一後抬住。而現代嘅擔架牀多數加咗轆，方便人推動。
擔泥

擔泥係一種刑，顧名思義就係擔住啲泥做苦工，又叫挑泥。英治香港早年，臬司判罰有擔泥，當時寫做擔坭、担坭同挑坭，皆因當時地上面嘅泥專寫做坭。擔泥之刑，會同坐監一齊。
黃履卿寫英語指南，擔泥英文為to work on the roads，意謂修路，亦意謂修路中擔泥苦工。

挑坭
依個因迫良為娼而判罰擔泥。
憲示　兹於本月二十日以後　大英按察使司胡⋯⋯梁亞華　梁郭氏等　因強迫牽賣良家婦女作為娼妓　擬監禁十八個月　亞華又要每日挑坭　梁郭氏又要每月一次觧至街市示眾⋯⋯甲辰年八月二十七日　一千八百四十四年十 月初七日

担坭、挑坭
依個有關無牌煮或進口鴉片罰則，會判罰擔泥。
大英欽奉全權公使大臣　總理香港地方軍務　兼領五港英商貿易事宜德　督同議官　為給領牌照⋯⋯倘若無銀　即行監禁束鎖担坭治罪　初犯者挑坭六月　次犯者挑坭 一年　屢犯者挑坭二年⋯⋯甲辰年十一月十五日　一千八百四十四年 十二月二十四日

擔坭
依個講嚴禁事項，當中有捉到有贓物會罰擔泥。
大英欽奉全權公使大臣　總理香港地方軍務　兼領五港英商貿易事宜　世襲子爵德⋯⋯倘有人藏偷物件　並不能對官憲言明如何　則到巡理衙　罰英銀十磅以下　或監禁擔坭　或不擔坭　然若查出在某屋有藏物件　例准巡理官給巡捕領牌照　晝夜遍搜　而留該物件即查出有人藏偷物　或用僕擔去　若盤撿有憑據　則罰英銀十磅以下　或監禁擔坭　或不擔坭三月以下⋯⋯一千八百四十五年十二月二十六日　乙已年 十一月二十八日

廣東話
由於擔泥為苦工、為刑罰，有時會講做某啲嘢慘過擔泥。
擘髀形姿勢

擘髀形姿勢係類似正常姿勢嘅性姿勢，指女人平瞓喺度，擘開大髀性交。日文叫“屈曲位”或“屈腳位”，而通常英文照舊叫missionary position（正常姿勢）。